ועדת הפנים ואיכות הסביבה, כנסת 18, פרוטוקול מספר 180, 2010-03-15 12:00

דוד אזולאי: רבותי, אני פותח את ישיבת ועדת הפנים והגנת הסביבה.

דוד אזולאי: על סדר היום הצעת חוק התכנון והבנייה (תיקון מס' 92)(ביקורת ותקציב ועדה מקומית), התש"ע – 2010, של חבר הכנסת חנא סוייד, חבר הכנסת מוחמד ברכה, חבר הכנסת דב חנין, חבר הכנסת עפו אגבאריה.

דוד אזולאי: יש פה נוסח שהוכן על-ידי ורד היועצת המשפטית בעקבות הדיון הקודם שהיה כאן.

דוד אזולאי: אני מבקש שתצלמו ותעבירו גם להם את הנוסח.

בני זלמנוביץ: מאז הדיון הקודם השתנו קצת סדרי בראשית.

בני זלמנוביץ: בדיון הקודם אמרנו לכבוד היושב ראש שישנה רפורמה, וכבוד היושב ראש אמר שנעביר את זה בקריאה ראשונה, ואחר כך נחכה לרפורמה.

בני זלמנוביץ: אנחנו בראש חודש ניסן, ויש רפורמה.

דוד אזולאי: כתוב שבחודש ניסן נגאלו, ובניסן עתידים להיגאל.

דוד אזולאי: זה נאמר רק על היהודים, זה לא נאמר על הערבים.

דוד אזולאי: לכן, אין לו בעיה.

דוד אזולאי: הוא לא נכלל בתוך זה.

דוד אזולאי: ולכן, נאפשר לו לקדם את החקיקה.

בני זלמנוביץ: לא, אתמול עוד הייתי נוכח ברגעים ששלחו את תזכיר הצעת החוק למכבש הדפוס, ככה שהרפורמה באמת בדרך.

דוד אזולאי: הבנתי שזה אמור לבוא ביום רביעי למליאה.

בני זלמנוביץ: כן.

בני זלמנוביץ: ברפורמה עצמה ישנה התייחסות.

בני זלמנוביץ: בכלל, אנחנו חושבים שכל הנושא הזה, ודאי בעת הזאת, צריך להיות נדון בדיונים שיתקיימו ברפורמה.

בני זלמנוביץ: גם הדיון הקודם בוועדה היה ידוע לגורמים אצלנו במשרד, ליועץ המשפטי.

בני זלמנוביץ: בסופו של דבר, יש נוסח ברפורמה שמדברת על זה שבסעיף 92 להצעת החוק שמדבר על זה שמבקר הרשות המרחבית הגדולה יהיה מבקר הוועדה המרחבית או הוועדה המרחבית הכוללת רשות גדולה, לפי העניין.

בני זלמנוביץ: אנחנו חושבים שככל שיש הסתייגויות מהנוסח הזה, וגם במסגרת זה שיש לנו רפורמה, לא ראוי לעשות תיקוני חקיקה במקביל.

בני זלמנוביץ: יש פה את החוק, יהיו דיונים בכנסת.

בני זלמנוביץ: גם ההצעה הזאת - שוב, מבחינת הממשלה זו גם העמדה שהיא קיבלה על עצמה.

בני זלמנוביץ: נדרש תיאום עם משרדי הממשלה.

בני זלמנוביץ: זו העמדה שהממשלה הציגה בהצעת החוק הממשלתית.

דוד אזולאי: מה שאדוני אומר - בעצם כרגע לא לקדם את החקיקה.

בני זלמנוביץ: נכון.

הראל גולדברג: אדוני, אפשרות אחרת היא פשוט לקדם אותה, אבל עם ההסדר שמוצע בהצעת חוק התכנון והבנייה.

הראל גולדברג: אני חושב שזהו הסדר טוב משתי סיבות.

הראל גולדברג: ראשית, פה מוגדר אדם שהוא אקס אופציו, תפקידו מבקר רשות מקומית גדולה הוא גם מבקר הוועדה המקומית, ואז בלאו הכי אין מצב שבו הוועדה ממנה או לא ממנה, ואז אין צורך במעורבותו של מנהל המחוז, של הממונה על המחוז מקרים שבהם הוועדה לא מינתה.

דוד אזולאי: האם הסעיף הזה מופיע ברפורמה?

הראל גולדברג: כן.

בני זלמנוביץ: סעיף 92(ב) לרפורמה אומר:

בני זלמנוביץ: מבקר הרשות המרחבית הגדולה יהיה מבקר הוועדה המרחבית.

דוד אזולאי: האם ראית את זה?

חנא סוייד: כן, כן.

הראל גולדברג: אם כן, סיבה ראשונה כמו שאמרנו, כאן יש מישהו שמוגדר בחוק.

הראל גולדברג: זה לא תלוי במעשה שלטוני של הוועדה המרחבית.

הראל גולדברג: ואם לא, אז הממונה על המחוז מתערב - זה מיותר.

הראל גולדברג: הדבר השני שרציתי לומר לעניין הזה הוא חוסר תלות.

הראל גולדברג: כלומר, ברגע שמבקר מתמנה על-ידי ועדה מרחבית, והוא עבד חמש שנים, הוא ביקר יותר מידיי לטעמה של הוועדה המרחבית, היתה לו יותר מידיי מוטיבציה, אז לקדנציה הבאה הוועדה המרחבית פשוט תעביר את זה למבקר רשות מקומית אחרת מתוך חשש שהוא לא יהיה יותר מידיי עצמאי.

הראל גולדברג: לכן, אני חושב שזה גם פוגע במידה מסוימת.

הראל גולדברג: אז נכון, ריפאנו את זה בצורה חלקית בישיבה הקודמת בכך שאמרנו שבמשך קדנציה של חמש שנים אי אפשר להחליף אותו.

הראל גולדברג: אבל, עדיין, אנחנו פוגעים בעצמאות של מבקר הרשות המקומית בכך שכל חמש שנים הוועדה המרחבית יכולה לעשות עכשיו רוטציות בין מבקרים.

ורד קירו-זילברמן: הראל, זה גם יכול להיות הפוך.

ורד קירו-זילברמן: שהוא יהיה רך וכו' וכו', ועדיין אי אפשר יהיה להחליף אותו.

ורד קירו-זילברמן: זה עובד לשני הכיוונים.

הראל גולדברג: אני לא חושב שזה פועל לשני הכיוונים.

הראל גולדברג: את צודקת בכך שהוא יכול להיות רך.

הראל גולדברג: אבל, ברגע שהוא יודע שאימת הוועדה המקומית לא עליו, הוא המבקר ואף אחד לא יכול להחליף אותו ולהזיז אותו, החוק קבע שהוא המבקר.

הראל גולדברג: אני חושב שזה פתרון הסדר הרבה יותר טוב.

דוד אזולאי: חבר הכנסת חנא סוייד, בבקשה.

חנא סוייד: ברשותך, אדוני היושב ראש, אני אזכיר שיש שני חלקים להצעת החוק שלי.

חנא סוייד: החלק הראשון מדבר על מינוי מבקר, ואני מאוד שמח כמובן.

חנא סוייד: לא איכפת לי שבמסגרת הרפורמה ההצעה שהצעתי היא מאומצת, והיא התקבלה.

חנא סוייד: ואכן, בסעיף 92 (ב) מבקר הרשות המרחבית הגדולה - זה אחת האלטרנטיבות שאנחנו גלגלנו בישיבה הקודמת כאן.

חנא סוייד: אני חושב שמבקר הרשות המרחבית הגדולה יהיה מבקר הוועדה המרחבית, או הוועדה המרחבית הכוללת רשות גדולה.

חנא סוייד: יש שני סוגים של ועדות מרחביות על-פי הרפורמה.

חנא סוייד: אני כמובן ממשיך לקרוא לפי העניין.

חנא סוייד: אני חושב שזה ניסוח טוב, ושזהו פתרון טוב.

חנא סוייד: לזה אתם מתכוונים.

קריאות: כן, נכון.

חנא סוייד: זהו אחד הפתרונות שאנחנו גלגלנו כאן.

חנא סוייד: אני חושב שאתה אפילו העלאת את ההצעה הזאת.

חנא סוייד: לכן, אין לי בעיה לתקן כמובן את ההצעה שלי ברוח הדברים כך שתהיה זהות.

חנא סוייד: אני חושב שזה הסדר טוב.

דוד אזולאי: תהיה זהה למה שכתוב בתוכנית הרפורמה.

חנא סוייד: כן.

חנא סוייד: יחד עם זה, אני מוסיף ואומר שלגבי החלק השני בהצעה שלי אין התייחסות ברפורמה.

חנא סוייד: אני חושב שזה חסר, ולכן אני עומד על כך.

חנא סוייד: אני גם מבקש ממך שתתמוך בעמדה שלי שלעניין פרסום תמצית התקציב של הוועדה המרחבית, אנחנו כן נעמוד על זה, ואנחנו נקדם את החקיקה שלי ושלך.

חנא סוייד: כי אני חושב שחוסר ההתייחסות - - -

דוד אזולאי: נשמע לי הגיוני מה שאומר המציע.

דוד אזולאי: ואם זה על דעתכם אז נוכל להתקדם.

דוד אזולאי: יתרה מכך, אני רוצה לומר לחבר הכנסת חנא סוייד, וארחיב בכך.

דוד אזולאי: לגבי הסעיף הראשון, אין ויכוח שאין צורך כרגע להמשיך ולדון בזה.

דוד אזולאי: זה מופיע, ואני מניח שנתייחס לזה תוך כדי דיונים על הרפורמה.

חנא סוייד: או להכניס אותו כפי שזה מנוסח כאן.

דוד אזולאי: רגע, רגע.

דוד אזולאי: לגבי הנושא השני שהוא תיקון סעיף 24, וזה תמצית התקציב - אני מציע שנקיים על זה דיון, נצביע על זה, נעביר את זה כאשר בבוא היום כשנדון על הרפורמה - הרי החוק יתבטל, ואני מבין שכל החוקים האחרים יתבטלו - אנחנו פשוט נבקש אז לעגן את זה בתוך הרפורמה, ולא נשאיר את זה כהצעה נפרדת.

חנא סוייד: יהיה לזה אז תוקף חקיקתי, או אולי ערכי יותר כשנדון על הפרק הזה או על הסעיף הזה במסגרת הרפורמה מכיוון שיש חקיקה קודמת.

חנא סוייד: מכיוון שאנחנו משוכנעים שזה טוב, אני מבקש שאנחנו נמשיך לקדם.

בני זלמנוביץ: שוב, אין לנו התנגדות.

בני זלמנוביץ: באמת הנושא הזה מקובל על כל הגורמים הממשלתיים שדיברתי איתם היום.

בני זלמנוביץ: כלומר, שפרסום תמצית התקציב צריכה להיות מפורסמת.

בני זלמנוביץ: אכן, ברפורמה זה לא מופיע.

בני זלמנוביץ: יש צורך במהלך הדיונים של הרפורמה - - -

דוד אזולאי: נציגי השלטון המקומי, נציגי משרד הפנים, ונציגי המשפטים, הרי אתם תלוו אותנו כאן בדיוני הוועדה, ואני מבקש מכם לזכור את הנושא הזה.

דוד אזולאי: אני גם ביקשתי זאת מהמחלקה המשפטית שלנו.

דוד אזולאי: כשנגיע לדיוני הוועדה אנחנו כולנו נבקש להכניס את זה כסעיף.

דוד אזולאי: בינתיים נעביר את זה בקריאה שנייה ושלישית – אני מדבר על החלק השני בהצעת החוק.

חנא סוייד: אני מפנה את תשומת לב המומחים, היועצים המשפטיים, אחת הביקורת על הרפורמה בחוק התכנון והבנייה זה עניין השקיפות.

חנא סוייד: פרסום תמצית תקציב זה לא ביג-דיל – אתם מסכימים איתי.

חנא סוייד: אבל, מצד שני, זה תורם באופן נחרץ לאווירה הזאת של שקיפות.

חנא סוייד: אתה מפרסם.

הראל גולדברג: מה עוד שזה גם קיים לגבי עיריות.

חנא סוייד: זה גם קיים לגבי עיריות, זה לא המצאת הגלגל.

דוד אזולאי: זה בעצם המניע להצעת החוק הזאת.

חנא סוייד: כן, ולכן אני מבקש.

קריאה: מקובל עלינו.

דוד אזולאי: אוקיי, אז רבותיי אנחנו מסכמים כך.

דוד אזולאי: האם עוד מישהו רוצה להוסיף?

נועה בן אריה: רציתי רק שאלת הבהרה בעקבות הדיון קודם על נושא של מבקר.

נועה בן אריה: האם העברה מכהונה לצורך העניין של מבקר בוועדת התכנון תהיה כמו העברה מכהונתו בעיריות, בהנחה שהוא לא חרוץ מספיק, או חרוץ מידיי והוועדה לא תרצה בהמשך כהונתו ותרצה להחליף אותו?

נועה בן אריה: האם הרפורמה עוסקת בנושא של העברה מכהונה, או שהיא מפנה אותנו לפקודת העיריות בעניין?

חנא סוייד: לפקודת העיריות.

נועה בן אריה: מפנה לפקודת העיריות.

דוד אזולאי: רבותי, מה שאני מציע, ועל דעת כולם, אנחנו מוציאים מהצעת חוק התכנון והבנייה (תיקון מס' 92) את סעיף 20א1.

חנא סוייד: למה מוציאים?

חנא סוייד: אני מבקש לנסח את הסעיף הזה באותו ניסוח הקיים ברפורמה.

נועה בן אריה: אין בזה תועלת, אלא אם זה ייכנס לתוקף נניח עד שתעבור הרפורמה.

חנא סוייד: עד שהרפורמה תיכנס יזרמו הרבה מים.

נועה בן אריה: אם ייקח עוד הרבה זמן עד שתעבור הרפורמה יש היגיון לא לבטל את סעיף 20א.

נועה בן אריה: לאמץ את הנוסח של הרפורמה ו- - -

הראל גולדברג: לנו אין בעיה שזה יחוקק עכשיו.

הראל גולדברג: אם זה מאמץ את ההסדר האחר שקבוע ברפורמה אין לנו מניעה שזה יחוקק.

בני זלמנוביץ: כל עוד סעיף 1 להצעת החוק - כלומר, התיקון של 20א - יהיה לפי הנוסח המוצע ברפורמה של 92(ב) - - -

דוד אזולאי: הנוסח המוצע ברפורמה בקריאה ראשונה.

קריאה: כן.

דוד אזולאי: כי אתה יודע, זה יבוא לקריאה שנייה ושלישית, ואני לא יודע מה יישאר, ומה לא יישאר.

חנא סוייד: לא חשוב.

חנא סוייד: הדבר החשוב כאן הוא שאתה מאמץ באופן עקרוני את הגישה הזאת, ואז אתה מחוקק את הדבר הזה.

חנא סוייד: אם תהיה רפורמה אז לא צריך את החוק הזה בכלל.

חנא סוייד: אם תהיה רפורמה אז היא תהיה באותו נוסח שקיים בחוק הזה.

בני זלמנוביץ: שוב, אנחנו חושבים שהדרך הראויה יותר זה באמת להשאיר את זה לרפורמה, כי להבדיל מהנושא השני שיש באמת איזשהו חסר ברפורמה, הנושא הזה מוסדר ברפורמה.

בני זלמנוביץ: הוספת הליכי חקיקה ותיקונים לחוק התכנון והבנייה כשאנחנו הופכים את זה לא - - -

חנא סוייד: אני בעד לא לסבך את הדברים.

חנא סוייד: אילו אני רואה שבאלפית זה מסבך את החקיקה של הרפורמה הייתי מסכים.

חנא סוייד: אני לא רוצה כאן לקצור - - -

דוד אזולאי: אם זה נשאר בנוסח של הצעת הרפורמה המוצעת לא צריכה להיות בעיה.

קריאה: אין בעיה, בסדר גמור.

ורד קירו זילברמן: הראל, בני, יש לי שאלת הבהרה.

ורד קירו זילברמן: הנוסח שהתפרסם לתזכיר, אני לא יודעת אם זה יהיה בדיוק אותו נוסח שיונח.

ורד קירו זילברמן: זאת אומרת, כשאתם מתייחסים למה שנוסח אני רוצה לדעת למה אתם מתייחסים.

בני זלמנוביץ: יש לי פה את הנוסח האחרון האחרון האחרון.

ורד קירו-זילברמן: אז אולי תקריא אותו.

בני זלמנוביץ: אני אקריא אותו: מבקר הרשות המרחבית הגדולה יהיה מבקר הוועדה המרחבית, נקודה.

דוד אזולאי: האם אתה קורא את זה מתוך התזכיר?

בני זלמנוביץ: אני קורא את זה מתוך התזכיר.

בני זלמנוביץ: הסיפה היא לא רלוונטית, זה מנגנון שהרפורמה הוסיפה.

בני זלמנוביץ: אבל, מבחינתו, מבקר רשות המרחבית הגדולה יהיה מבקר הוועדה המרחבית.

ורד קירו-זילברמן: ומה עם (ג)?

ורד קירו-זילברמן: על פעולתו של מבקר על-פי סעיפים יחולו הוראות החלות על מבקר עירייה לפי הוראות - - -

בני זלמנוביץ: כן, כן.

ורד קירו-זילברמן: גם זה?

בני זלמנוביץ: כן.

בני זלמנוביץ: על פעולתו של מבקר לפי - - -

ורד קירו-זילברמן: אז למעשה, אנחנו מאמצים את (ב) בנוסח שהקראת, ואת (ג) - - -

בני זלמנוביץ: על פעולתו של מבקר לפי סעיף (א) יחולו הוראות החלות על מבקר העירייה לפי הוראות פקודת העירייה.

חנא סוייד: אבל, אנחנו לא צריכים את זה לכאן.

חנא סוייד: לחוק הזה אנחנו לא צריכים את (א).

בני זלמנוביץ: לא, את (ב).

חנא סוייד: את הרישא של (ב).

בני זלמנוביץ: כן, כן.

בני זלמנוביץ: את הרישא של (ב).

חנא סוייד: את הרישא של (ב) , ו-(ג) אנחנו מאמצים.

בני זלמנוביץ: את הרישא של (ב) ואת (ג), כאשר ברישא של (ב) במקום לפי סעיפים קטנים (א) ו-(ב) יהיה לפי סעיף קטן (א).

בני זלמנוביץ: זה יהיה (ב) של עכשיו.

בני זלמנוביץ: (ב) עכשיו יהיה (א).

דוד אזולאי: רבותי, הנציגים, האם ברגע שמאשרים את הרפורמה כל החוקים הקשורים בתכנון ובנייה בטלים?

בני זלמנוביץ: אין לי פה את כל הרפורמה.

בני זלמנוביץ: אבל, יש הוראת מעבר שהתיקונים האלה לא ייכנסו לתוקף, למעשה.

בני זלמנוביץ: לגבי תיקונים אחרים יש את היום הקובע.

בני זלמנוביץ: כלומר, במידה והרפורמה באמת תאושר בסופו של יום, אז הליך החקיקה הזה בכל מקרה לפי הוראות המעבר לא ייכנס לתוקפו.

חנא סוייד: והיום הקובע זה ארבע שנים מיום תחילת הרפורמה?

בני זלמנוביץ: כן, אבל זה לדברים ש- - -

חנא סוייד: אוקיי, לא לכל דבר כמובן.

דוד אזולאי: אם כך, נשאיר את הצעת החוק כפי שהיא, נעביר אותה בקריאה שנייה ושלישית.

בני זלמנוביץ: כפי שהיא בתיקונים שדיברנו, בשינויים שדיברנו.

דוד אזולאי: כן.

ורד קירו-זילברמן: יש לי עוד שאלה.

ורד קירו-זילברמן: אם מחילים על פעולות של מבקר הוועדה המקומית לפי סעיף קטן (א) את ההוראות שחלות על מבקר העירייה לפי הוראות פקודת העיריות בשינויים המחויבים, אז ישנו גם הנושא של ועדת הביקורת שיש לה כמה סמכויות שאולי אפשר אותן להעניק.

ורד קירו-זילברמן: כלומר, שהשינוי המחויב יהיה שאותן סמכויות יהיו נתונות למליאת הוועדה המרחבית, וסמכויות ועדת הביקורת יהיו נתונות לוועדת הביקורת.

ורד קירו-זילברמן: זה גם נובע מפקודת העיריות.

ורד קירו-זילברמן: זה משהו שעוטף כאילו את התהליך כדי שהוא יהיה שלם.

הראל גולדברג: האם מה שאת מציעה הוא להרחיב את סמכותה של ועדת הביקורת ברשות המקומית גם לוועדה לתכנון ובנייה?

ורד קירו-זילברמן: כן, לוועדה המרחבית שיהיו לה את הסמכויות כשמדברים על שינויים מחויבים – שלא תיגרע ממנה משהו לעניין המבקר שקיים כבר היום בפקודת העיריות.

חנא סוייד: הרי יש קשר בין פעולת מבקר פנים לבין ועדת ביקורת בעירייה.

חנא סוייד: בוועדה מרחבית יש מבקר על-פי ההסדר הזה, אבל אין ועדת ביקורת.

חנא סוייד: היא שואלת לגבי קשר הגומלין בין המבקר בוועדה המרחבית לבין ועדת ביקורת בוועדה מרחבית שאיננה, אם הבנתי נכון.

הראל גולדברג: אין ועדת ביקורת בוועדה מרחבית.

ורד קירו-זילברמן: אם אתה מחיל את סמכויות המבקר מתוקף פקודת העיריות אז יש גם ועדת ביקורת מתוקף פקודת העיריות, ויש סמכויות לוועדת הביקורת לקחת את הדוח ולהעביר אותו וכו'.

ורד קירו-זילברמן: אתה לא רוצה לגרוע איזושהי סמכות שהיא אינהרנטית.

ורד קירו-זילברמן: אנחנו לא מציעים פה משהו חדש, אלא רק משהו שעוטף ומקיף.

הראל גולדברג: אני לא חושב שזה רצוי.

הראל גולדברג: אל תשכחי, זו גם ועדה מרחבית.

הראל גולדברג: ברגע שאתה מדבר על מבקר אז זה עובד ציבור לכל דבר ועניין.

הראל גולדברג: את מדברת על ועדת ביקורת של הרשות המרחבית הגדולה ביותר מקרב הרשויות, נכון?

ורד קירו-זילברמן: כן, נכון.

הראל גולדברג: כי את לא מעלה בדעתך ולא בדעתנו שעכשיו כל ועדת ביקורת מקרב הרשויות יבקרו את הוועדה המרחבית.

ורד קירו-זילברמן: לא, למליאת הוועדה המרחבית – נכון.

הראל גולדברג: אז אני לא חושב שיש לזה צורך.

הראל גולדברג: כי אם אנחנו מדברים על מבקר אנחנו יוצאים מנקודת הנחה שמדובר בעובד ציבור שאין לו אינטרסים פוליטיים בהגדרה של תפקידו.

הראל גולדברג: לא אמורים לפחות להיות לו אינטרסים פוליטיים.

הראל גולדברג: ולכן, אין לנו בעיה שלמרות שהוא שייך רק לרשות מקומית אחת הוא יבקר עכשיו ועדה ששותפים לה כל הרשויות המקומיות.

הראל גולדברג: את עכשיו מציעה מנגנון שבו גוף שהוא בהגדרה פוליטי, ועדת ביקורת של רשות מקומית אחת היא זו שתבקר.

הראל גולדברג: דווקא היא מקרב כלל הרשויות המקומיות ששותפות במרחב התכנון בוועדה המרחבית, תבקר את הוועדה המרחבית.

הראל גולדברג: אני לא חושב שזה רצוי.

ורד קירו-זילברמן: לא, אני לא בטוחה, הראל.

נועה בן אריה: אני חושבת שזה דווקא עשוי ליצור את האפקט ההפוך.

נועה בן אריה: בהמשך לדבריו של הראל, זה עשוי ליצור בדיוק בגלל הפוליטיזציה שעשויה להיות בוועדת הביקורת דווקא את האפקט ההפוך שלא תהיה הלימה בין עבודת המבקר.

נועה בן אריה: זו לא תהיה השלמה לעבודת המבקר, אלא זה יוכל לשמש סוג של כלי ניגוח, זה יוכל לשמש גם סוג של אולי אפילו מין בקרה מלמעלה של אותם פוליטיקאים בתוך ועדת הביקורת על פעילות הוועדה המרחבית.

נועה בן אריה: אני חושבת שזה עשוי ליצור אפקט הפוך לחלוטין.

דוד אזולאי: רבותי, אם כך אנחנו נסכם.

דוד אזולאי: לגבי סעיף 20א – אנחנו נשאיר את הצעת החוק הפרטית כפי שהיא.

דוד אזולאי: כמובן אם יש תיקונים אז שיתואמו עם הנוסח שנמצא ברפורמה, כפי שמנוסח ברפורמה, ואז גם למציע אין התנגדות, גם לכם אין התנגדות, ונוכל להעביר את זה.

דוד אזולאי: לגבי סעיף 2 – נאשר את זה כפי שהמציע מגיש עם התחייבות של כל הגורמים שבבוא היום כאשר נעסוק בדיני הרפורמה אנחנו נשתדל לעגן את זה בחקיקה כי אז באופן אוטומטי החוק הזה יהיה בטל, וחשוב שנאמץ את זה לתוך הרפורמה.

דוד אזולאי: מה שמופיע ברפורמה נשאר.

חנא סוייד: 92(ב) רישה.

נועה בן אריה: 92(ב) רישה, פלוס סעיף קטן (ג).

ורד קירו-זילברמן: כן, אבל עדיין במה שעבר בקריאה ראשונה כתוב בוועדה מקומית לפי סעיף 18, מבקר הרשות המקומית יהיה מבקר הוועדה המקומית.

ורד קירו-זילברמן: אז זה גם נשאר.

חנא סוייד: זה בוודאי.

קריאות: כן, כן.

דוד אזולאי: ורד, מה שכתוב ברפורמה נשאר.

דוד אזולאי: מה שלא כתוב אפשר להוסיף, בסדר?

ורד קירו-זילברמן: בסדר גמור.

דוד אזולאי: למען הסדר הטוב, ולמען הפרוטוקול, אני מציע להקריא את שני הסעיפים האלה.

דוד אזולאי: אם יש איזשהו תיקון שהוא שונה אז תשימו לב, ותעירו את זה לפרוטוקול, ואחר כך תביאו את הנוסח המתוקן למליאה.

ורד קירו-זילברמן: בסדר.

ורד קירו-זילברמן: "חוק התכנון והבנייה (תיקון מס')" – זה יינתן בהמשך - "התש"ע-2010 הוספת סעיף 20א1.

ורד קירו-זילברמן: בחוק התכנון והבנייה, התשכ"ה-1965 (להלן – החוק העיקרי), אחרי סעיף 20 יבוא: "מבקר הוועדה המקומית 20א (א) בוועדה מקומית לפי סעיף 18, מבקר הרשות המקומית יהיה מבקר הוועדה המקומית.

ורד קירו-זילברמן: (ב) במרחב תכנון שסעיף 19 חל עליו תמנה הוועדה המקומית את מבקר הוועדה מבין.

ורד קירו-זילברמן: .."

חנא סוייד: לא, אני חושב שמבקר הרשות המרחבית הגדולה יהיה מבקר הוועדה.

ורד קירו זילברמן: אוקיי, מבקר הרשות המרחבית - - -

קריאה: כן, יהיה מבקר הוועדה המקומית, כי בחוק הקיים אין ביטוי של ועדה מרחבית.

ורד קירו-זילברמן: מבקר הרשות המרחבית הגדולה יהיה מבקר הוועדה המקומית.

חנא סוייד: על מנת לשאוף יותר לאחידות חקיקתית, הייתי מאמץ את 92(א).

חנא סוייד: אם כבר אנחנו מדברים על 20א(א) בוועדה מקומית לפי סעיף 18 - הרי לא יהיה סעיף 18 ברפורמה - לאמץ את הנוסח שישנו ב-(א) כאן:

חנא סוייד: מבקר הרשות המקומית שהוועדה המקומית בה היא ועדה מקומית ברשות מקומית אחת יהיה מבקר הוועדה המקומית, זה כדי שאנחנו לא נתחיל לעשות כאן סלט.

חנא סוייד: ואז 92 כולו ייכנס, מלבד הסיפה של (ב).

בני זלמנוביץ: לא, אבל הסעיף היום יש לו הגדרה של ועדה מקומית לפי סעיף 18, ולפי סעיף 19.

בני זלמנוביץ: ולכן, צריך שתהיה קוהרנטיות לחוק הקיים.

בני זלמנוביץ: לפי סעיף 18 ולפי סעיף 19.

ורד קירו-זילברמן: אז אנחנו משאירים את זה כפי שהוא, ומוסיפים את (ג).

חנא סוייד: 92 (ג) על פי תזכיר הרפורמה.

ורד קירו-זילברמן: "על פעולתו של המבקר לפי סעיפים קטנים (א) ו-(ב) יחולו הוראות החלות על מבקר העירייה לפי הוראות פקודות העיריות, בשינויים המחויבים.

ורד קירו-זילברמן: "

דוד אזולאי: אלא אם כן קבע השר אחרת לעניין זה, נוסיף את זה?

בני זלמנוביץ: כן.

דוד אזולאי: אני חושב שחשוב שנהיה צמודים להצעה החדשה.

נועה בן אריה: יכול להיות שתהיה עמדה ברפורמה בעניין הזה, על הסיפא, על ה-אלא אם כן.

דוד אזולאי: זה אחר כך.

דוד אזולאי: כשזה ישתנה, זה ישתנה אצל כולם.

קריאות: כן.

ורד קירו-זילברמן: "תיקון סעיף 24 2.

ורד קירו-זילברמן: בסעיף 24 לחוק העיקרי, אחרי סעיף קטן (ד) יבוא: "(ה) תמצית התקציב המאושר כאמור בסעיף קטן (ד), תפורסם ברשומות, וכן באתרי האינטרנט של הרשות המקומית, או של הרשויות המרחביות, לפי העניין, ובאתר האינטרנט של הוועדה המקומית, ככל שיש כזה.

ורד קירו-זילברמן: "

דוד אזולאי: הנוסח הזה נשאר.

דוד אזולאי: הרשויות המרחביות הן אותן רשויות שנמצאות בוועדה המרחבית.

דוד אזולאי: אני רק מבקש הערה לגבי תיקון סעיף 24 2.

דוד אזולאי: פה אנחנו אומרים שהיות וזה לא בא ביטוי בתוכנית הרפורמה, אנחנו מבקשים מכל הגורמים הנוגעים בדבר שהנושא הזה יבוא לידי ביטוי ברפורמה כאשר יתקיימו דיונים על הרפורמה.

דוד אזולאי: אמרתי את זה לפרוטוקול, לא לחקיקה.

דוד אזולאי: אם כך, אני מעמיד את זה להצבעה.

דוד אזולאי: מי בעד הצעת חוק התכנון והבנייה (תיקון מס' 92)(ביקורת ותקציב ועדה מקומית), התש"ע-2010, לקריאה שנייה ושלישית?

דוד אזולאי: מי נגד?

דוד אזולאי: ה צ ב ע ה בעד – 3 נגד – אין נמנעים – אין הצעת חוק התכנון והבנייה (תיקון מס' 92)(ביקורת ותקציב ועדה מקומית), התש"ע-2010, אושרה להעלאה לקריאה שנייה ושלישית.

דוד אזולאי: אין מתנגדים, אין נמנעים.

דוד אזולאי: לפיכך, אנחנו מעבירים את הצעת החוק לקריאה שנייה ושלישית במליאה.

דוד אזולאי: תודה רבה, אדוני.

דוד אזולאי: בהצלחה.

דוד אזולאי: תודה רבה לכם.